REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj: 06-2/451-13

26. novembar 2013. godine

B e o g r a d

INFORMACIJA

O TREĆEM JAVNOM SLUŠANjU ODBORA ZA PRIVEDU,

REGIONALNI RAZVOJ, TRGOVINU, TURIZAM I ENERGETIKU

NA TEMU:„ŽENSKO PREDUZETNIŠTVO U SRBIJI“,

ODRŽANOM 26. NOVEMBRA 2013. GODINE

 Odbor za privredu, regionalni razvoj, trgovinu, turizam i energetiku je, na osnovu odluke donete na sednici održanoj 19. novembra 2013. godine, u skladu sa čl. 83. i 84. Poslovnika Narodne skupštine, dana 26. novembra 2013. godine, održao Treće javno slušanje na temu:„Žensko preduzetništvo u Srbiji“, u saradnji sa Udruženjem poslovnih žena Srbije.

 Javnom slušanju su prisustvovali Aleksandra Tomić, predsednik, Ivan Jovanović, član, Bojana Božanić, zamenik člana Odbora za privredu, regionalni razvoj, trgovinu, turizam i energetiku, i narodni poslanik Radoslav Komlenović, koji nije član Odbora. Iz reda članica Ženske parlementarne mreže Javnom slušanju su prisustvovale narodni poslanici: Marija Obradović, Teodora Vlahović, Mirjana Dragaš, Zlata Đerić, Vesna Jovicki, Suzana Spasojević, Snežana Paunović, Gorica Gajić, Vesna Stepić, Jelena Travar Miljević i Dubravka Filipovski.

 Učesnici javnog slušanja bili su iz Ministarstva privrede: Radojko Srbljanović, državni sekretar, Ana Trbović, posebni savetnik ministra i Ranka Miljenović, šef Odseka za razvoj preduzetništva; Vidosava Džagić, potpredsednik Privredne komore Srbije; iz Udruženja poslovnih žena Srbije: Sanja Popović Pantić, predsednik, Olivera Popović, potpredsednik, Dušica Semenčenko, član Upravnog odbora, Gordana Đurđević, predsednik Odbora za javno zagovaranje, Marija Nikolić, Ružica Đurđević, Ljiljana Karaklajić, vlasnik preduzeća D Express, Vesna Hinić, EnellPS, Vesna Pucar Grubor, Vivex trading d.o.o, Behdžida Duštinac, Jugozapadna Srbija – Novi Pazar, Miroslava Jovanović, Novex, Gordana Tanasković, „Nadežda Petrović“ Čačak, Maja Enis, Enco BOOK, Afrodita Bajić, Afrodite Mode Collection, Tatjana Vučićević, Art Ival d.o.o, Ružica Đurđević, Inter-mehanika d.o.o, Dragica Božinović, Novitas d.o.o, Dragana Stojanović, Media com, Zorica Selaković, „Dessert“ Čačak, Tatjana Jevđović, Beauty imagini d.o.o; iz Udruženja privrednica i preduzetnica Srbije: Mirjana Đurđević, predsednik, Danijela Petrović, član; iz Kluba prvih žena: Vesna Stevanović, Marija Stevanović, direktor TE Morava, Svilajnac, Maja Stošković, Tijana Sekulić, Marija Ivanković Žurišić, Ljubica Pisarić, Gradski centar za socijalno preduzetništvo Beograda; Dejana Stefanović Kostić, pomoćnik gradonačelnika grada Niša; Deana Dimitrijević, direktor Udruženja građana „Tradea“; iz Međunarodnog republikanskog instituta (IRI): Paul Prososki, direktor, Biljana Ljubić, program menadžer, Mirjana Živković, program asistent; Davorka Bokić, Nevladina organizacija; i Tomislav Knežević, GIZ.

 Uvodničari su bili: Aleksandra Tomić, predsednik Odbora za privredu, regionalni razvoj, trgovinu, turizam i energetiku, Radojko Srbljanović, državni sekretar u Ministarstvu privrede, Ana Trbović, posebni savetnik ministra privrede, Marija Obradović, Ženska parlamentarna mreža, Biljana Ljubić, Međunarodni republikanski institut (IRI), Sanja Popović Pantić i Dušica Semenčenko, Udruženje poslovnih žena Srbije, Olivera Popović, potpredsednica Udruženja poslovnih žena Srbije, Gordana Đurđević, predsednica Odbora za javno zagovaranje Udruženja poslovnih žena Srbije i Ljiljana Karaklajić, preduzetnica i vlasnica preduzeća D Express.

 Statistički podaci o zapošljavanju kada su u pitanju žene su poražavajući i posao još uvek mnogo lakše pronalaze muškarci. Potrebno je povećati šanse da žene otvaraju svoja preduzeća kako bi se udeo u vlasništvu, koji je sad oko 25% prema podacima Agencije za privredne registre, povećao i zaposlilo što više žena. Ekonomskim osnaživanjem žena mnogo toga se menja u društvu. Iznet je primer Ženske parlamentarne mreže koju čine 84 narodne poslanice, koje su podnele više amandmana na predloge zakona i poboljšale pojedina zakonska rešenja u korist građana Srbije.

 Žene preduzetnice predstavljaju značajan segment naše privrede jer čine četvrtinu ukupnog broja privrednika u Srbiji, a prisutan je i trend povećanja broja žena na čelnim funkcijama u kompanijama u Srbiji. Ipak, statistički podaci ukazuju na nedovoljno iskorišćen ekonomski potencijal žena u Srbiji. U aprilu 2013. godine bilo je 38,1% zaposlenih žena radnog uzrasta od 15 do 64 godine u odnosu na 53,6% muškaraca. Među zaposlenim ženama tek 15,6% obavlja samostalni posao, dok to čini 35,5% zaposlenih muškaraca. U pogledu zapošljavanja najugroženiju kategoriju čine žene do 29 godina zbog rađanja dece, zasnivanja porodice, kao i starije od 55 godina koje su gašenjem i tranzicijom firmi ostale bez posla. Žene se suočavaju i sa brojnim poteškoćama kod osnivanja i vođenja poslovanja, od izbora sektora i rodne diskriminacije, stereotipa, nedovoljno razvijene i nefleksibilne brige o deci do usklađivanja porodičnih i poslovnih obaveza. Žene poseduju i manje nekretnina registrovanih na svoje ime, što im otežava dobijanje kredita usled nedostatka sredstava obezbeđenja. U poslednjih nekoliko godina nadležno ministarstvo, sa mrežom institucija za podršku preduzetništva, realizovalo je različite projekte sa ciljem stvaranja institucionalnog okvira za podršku razvoja malih i srednjih preduzeća, kao i različitih vrsta finansijske i nefinansijske podrške širom Srbije. Mere su usmerene na podršku za počinjanje biznisa, unapređenje konkurentnosti, inovativnosti, podršku izvozu i brzo rastućim preduzećima. Postoji širok dijapazon javnih i civilnih organizacija koje pružaju podršku ženskom preduzetništvu uz neformalnu koordinaciju od strane Ministarstva privrede. Saradnja će biti nastavljena i u okviru Saveta za preduzetništvo i konkurentnost, koji se nalazi u procesu osnivanja. Nacrt strategije razvoja preduzetništva i konkurentnosti za period od 2014. do 2020. godine je u radnoj verziji i stavlja akcenat naročito na žensko preduzetništvo.

 Izneto je da je specijalno priznanje za promociju ženskog preduzetništva u Evropi, u velikom finalu takmičenja za najbolju ideju u oblasti promocije preduzetništva, koje je održano 25. novembra u Litvaniji, osvojio projekat UPŽS „Povezivanje poslovnih žena u Srbiji kroz osnivanje i jačanje kapaciteta lokalnih udruženja poslovnih žena“ koji je na takmičenju predstavljao Republiku Srbiju. Ovo priznanje Udruženju poslovnih žena Srbije dodeljeno je van svih kategorija takmičenja. Projekat koji od 2010. godine sprovodi Udruženje poslovnih žena Srbije dobio je evropsko priznanje za promovisanje ženskog preduzetništva širom Srbije i pružanje podrške u osnivanju i jačanju kapaciteta lokalnih udruženja. Na osnovu izvanrednih rezultata postignutih u prethodnom periodu projekat je u septembru ušao u najuži izbor da bi se dalje, sa još pet projekata iz Belgije, Irske, Poljske, Finske i Velike Britanije takmičio u finalu, a odluku je doneo žiri na čelu sa Džoanom Drejko, direktorom Direktorata Evropske komisije za preduzetništvo i industriju. Ovo evropsko priznanje predstavlja potvrdu kreativnosti i visokog potencijala za razvoj preduzetništva u Republici Srbiji, a ujedno i najveći uspeh postignut do sada na polju promocije preduzetništva. Takmičenje za najbolju ideju u oblasti promocije preduzetništva je inicijativa Evropske komisije, koja ima za cilj da prepozna i nagradi izuzetne primere podrške i promocije preduzetništva širom Evrope. Projekti se takmiče u šest kategorija koji promovišu različite aspekte preduzetništva. Pored 27 zemalja članica EU, u takmičenju za najbolji model u oblasti promocije i preduzetništva učestvuju Srbije, Hrvatska, Island, Norveška i Turska.

 Srbija je veoma napredna u pogledu mera i programa za razvoj ženskog preduzetništva u odnosu na druge zemlje u Evropi, posebno u regionu. U toku je izrada nove Strategije za razvoj preduzetništva i konkurentnosti od 2014. do 2020. godine. Nacionalna služba za zapošljavanje planira da i u narednoj godini, kao jednu od ciljnih grupa za zapošljavanje, uvrsti žene.

 Ministarstvo privrede će podržati projekte koji su evropski, kao što je podrška novom Kozmo projektu za podršku konkurentnosti malih i srednjih preduzeća na nivou cele EU. Srbija će izdvojiti sredstva budžeta za učešće u tom programu, u kome su sva poslovna udruženja, uključujući i ona koja se tiču ženskog preduzetništva. Pored toga, Srbija će uskoro kao region uplatiti učešće u novom Fondu za preduzetni kapital, u kome je kapital Evropske investicione banke i Evropske banke za obnovu i razvoj. Veliki broj preduzeća može da konkuriše za ova sredstva i treba da iskoriste klasični vid finansiranja, pošto je pristup finansiranju jedan od gorućih problema za našu privredu, a posebno za žene preduzetnice. Takođe, Ministarstvo privrede radi na unapređenju statistike i Zavod za statistiku će praviti poseban izveštaj o ženskom preduzetništvu. Nacionalna agencija za regionalni razvoj, u godišnjoj anketi preduzetnika, pravi i rodnu analizu preduzetnica, a kroz jedan regionalni projekat uz podršku EU izvršena je analiza potreba za obukom preduzetnica. Agencija za regionalni razvoj vrši obuke i pruža poslovnu podršku, kroz program savetodavne podrške i Ministarstvo privrede će zahtevati da se obezbedi jedna kvota za žene preduzetnice, kako bi obuku i pomoć dobilo što više žena preduzetnica, jer postoji velika neravnopravnost u toj oblasti. Što se tiče kredita iz Fonda za razvoj, uradiće se analiza odobrenih kredita i njihova svrsishodnost. Ministarstvo privrede će preporučiti Vladi da se na drugi način sprovodi podrška, da se unapredi transparentnost i efikasnost korišćenja državnog budžeta za pomoć privredi, kako bi bilo više sredstava za zdravu privredu.

 Značajno povećanje broja žena u Parlamentu i formiranje Ženske parlamentarne mreže ima za rezultat porast senzitivnosti u parlamentu i više prostora, vremena i razumevanja za teme i probleme koji dolaze iz ženskog preduzetništva. Narodna skupština je otvorena za saradnju sa brojnim organizacijama i institucijama što ubrzava neke društvene procese za postizanje ciljeva, kao što je donošenje zakona koji mogu da pomognu afirmaciji i razvoju ženskog preduzetništva. Ženska parlamentarna mreža je formirana u februaru 2013. godine, koju čine sve narodne poslanice u Narodnoj skupštini. Ciljevi udruživanja su borba protiv nasilja nad ženama i u porodici, borba za bolji položaj žena kada je obrazovanje u pitanju, zdravlje žena i ekonomsko osnaživanje žena. Veće učešće žena u politici, promocija ženskog znanja i ženske solidarnosti su tri principa na kojima rade narodne poslanice prilikom donošenja novih i praćenja sprovođenja usvojenih zakona. Ženska parlamentarna mreža je partner i spremna je da se zauzme oko rešavanja svih problema na koje ukazuju udruženja preduzetnica. Izneto je da narodne poslanice u ovom trenutku prikupljaju potpise u Narodnoj skupštini za inicijativu da jedna trećina članova Vlade budu žene, kao i u upravnim odborima i na rukovodećim mestima u izvršnoj vlasti.

 Istaknuto je da Međunarodni republikanski institut (IRI) u Srbiji sprovodi programske aktivnosti koje imaju svoje utemeljenje i daju rezultat više od 15 godina. IRI pomaže političkim partijama, državnim institucijama i građanskim organizacijama da razviju i osnaže svoje demokratske kapacitete. Cilj tih napora je da Srbija postane stabilna država koja će svojim građanima i građankama obezbediti ekonomski prosperitet. Iako je još mnogo ozbiljnih izazova pred Srbijom, tokom proteklih godina IRI je bio svedok velikog napretka u postizanju navedenog cilja. U vremenu kada Srbija očekuje da počne pregovore o pristupanju EU, državne institucije moraju da sprovedu suštinske reforme koje će biti u saglasnosti sa očekivanjima Brisela, ali i sa očekivanjima birača u Srbiji. Programske aktivnosti IRI u Srbiji su danas fokusirane na pomoć strankama i drugim institucijama da izgrade temelje politike u kojima će građani identifikovati svoje interese. Jedna od ključnih tema je poslovni ambijent i poslovi, a posebno interesovanje „IRI“ je za žensko preduzetništvo. Izneti su podaci iz istraživanja obavljenog u maju 2013. godine. U uzorku od 2000 ispitanika, oko 200 žena ima svoj biznis ili su samozaposlene što čini oko 10% populacije ili 20% od svih žena u Srbiji. IRI nastoji da pomogne u premošćavanju distanci između političara i preduzetnica. U aprilu 2013. godine IRI je omogućio održavanje međunarodne ženske konferencije koja je u centar stavila ženu kao nosioca ekonomskih reformi i preduzetništva, čime je stvorena prilika da se u formalnim ili neformalnim susretima poslanice i preduzetnice upoznaju i diskutuju o problemima sa kojima se u okviru svog posla dnevno suočavaju. Rezultat konferencije prerastao je u redovne sastanke poslanica sa preduzetnicama, a ključni saveznik IRI u ovoj inicijativi je Ženska parlamentarna mreža, kao i UPŽS, NALED i USAID. Diskutovalo se o komplikovanim birokratskim procedurama, opterećenjima visokim porezima, o odredbama Zakona o radu i drugim izazovima koji poslovnu ženu stavljaju u težak položaj i generalno opterećuju ekonomiju u Srbiji. Krajnji rezultat će biti porast poverenja u institucije države, ali i poboljšanje poslovnog ambijenta, više posla, veće plate i bolji priliv u budžet Srbije.

 Rezultati istraživanja ženskog preduzetništva u Srbiji pokazuju da se žene u preduzetništvo uključuju 90-ih godina, ali je tada, kao i danas, dominantna motivacija žena u preduzetništvu ekonomska nužda (kategorizacija preduzetnika na preduzetnike nužde i šanse uvedena je kroz globalni monitor preduzetništva). Osim izveštaja relevantnih institucija u vezi dominantne motivacije žena u preduzetništvu, podaci o preduzetnicama su dostupni i iz baze podataka Republičkog zavoda za statistiku i Agencije za privredne registre. Postoje inicijative da se rodna statistika uvede u sistemsko praćenje nadležnih institucija, tako da se može pratiti obim ženskog preduzetništva preko učešća žena u ukupnom broju preduzetnika, preko učešća preduzetnica u ukupnom broju zaposlenih i udela u radno aktivnom punoletnom stanovništvu. Prema podacima Republičkog zavoda za statistiku, udeo preduzeća u kojima su žene istovremeno vlasnice ili suvlasnice i direktorke u ukupnom broj preduzeća je 25,8%. Prilikom izrade ove statistike uključena su dva kriterijuma. Pored suvlasništva odnosno vlasništva, kriterijum je bila i menadžerska funkcija, što su kriterijumi koji preovlađuju u izračunavanju udela ženskih preduzeća i u drugim evropskim zemljama. Od navedenih 25,8% najveći broj čine vlasnice iz kategorije preduzetnik, kao što su vlasnice radnji, samostalnih trgovinskih i zanatskih radnji, a svega 4,2% su vlasnice ili suvlasnice i direktorke privrednih društava. Žene više vole formu privatnog preduzetnika pre svega zato što je manje zahtevna u ekonomskom smislu. Nije obavezno da se vodi dvojno knjigovodstvo, ispod je granice za ulazak u sistem PDV-a, nije obavezno imati zaposlene i manji je rizik. Žene pribegavaju ovoj formi kao jednostavnijoj za samozapošljavanje, tako da čak 83,7% žena obavlja preduzetništvo u formi radnje, a kod muškaraca je taj procenat 72,3%. Stopa gašenja je 47% a u Evropi je znatno niža, što znači da su potrebne mere Vlade koje mogu da doprinesu većoj održivosti ženskog biznisa. Žene u Srbiji uglavnom osnivaju preduzeća onda kada izgube posao, kada se nađu na tržištu rada i u tome vide poslednju šansu da se samozaposle. Dominiraju u trgovini i u klasičnim uslugama kao što su frizerski saloni, kozmetički saloni i slično. Zapaža se trend rasta broja preduzeća koje osnivaju žene u oblastima gde je potrebno znanje. To su žene koje su visokoobrazovane, uglavnom mlađeg uzrasta. Održivost firmi u oblastima gde je potrebno znanje i u sektoru usluga, kao što su informacione tehnologije, je veća nego u drugim sektorima. Najmanja održivost je u sektoru gde se firme najviše osnivaju, a to je sektor ličnih usluga. Zato je jako važno da se kroz obrazovanje i sistem obrazovanja podstiče orijentacija mladih, žena i dece ženskog i muškog pola da biraju zanimanja koja imaju veću održivost i za kojima je veća tražnja na tržištu rada. U preduzetništvu preovlađuju žene srednjeg stručnog obrazovanja i porodične žene. Žene su daleko odgovornije i nikada ne zakašnjavaju na poslovne susrete. Žene su u veoma niskom procentu vlasnice nekih nekretnina u Srbiji. Svega 15% žena poseduje stan na svoje ime, 19% poslovni prostor itd. U poljoprivredi je još nepovoljnija situacija i jako mali broj žena ima na svoje ime registrovano gazdinstvo, tako da je to prvi limitirajući faktor u preduzetništvu žena. U okviru istraživanja, urađena je i sveobuhvatna rodna analiza državnih mera pomoći malim i srednjim preduzećima. Analizirani su programi start up – za početnike, krediti i subvencije za samozapošljavanje Nacionalne službe za zapošljavanje. Ovi programi su popularniji kod žena nego kod muškaraca iz više razloga. Prvo, to su dosta mali iznosi sredstava (oko 1000 evra) i žene su manje sklone riziku. Uglavnom imaju mikro, mala preduzeća i samim tim inkliniraju ka ovim manjim finansijskim subvencijama. Drugo, kod ovih programa se ne traži sufinansiranje, odnosno ne traži se učešće preduzeća. Ono što je problem za ove programe i za ove firme jeste njihova održivost jer se praktično podstiču da se orijentišu na one usluge i na one sektore koji nemaju tako veliku održivost. Što se tiče tzv. naprednijih programa, to su programi za podršku inovativnosti i konkurentnosti Nacionalne agencije za regionalni razvoj Ministarstva privrede i programi prerade koje je koristilo 12% preduzetnica članica UPŽS, ali to nije prosek Srbije i to su programi gde se zahteva sa 50% sufinansiranje. Veoma je važno uključivanje žena u lanac dobavljača i promocija preduzetništva . UPŽS dosta radi kroz projekte koji su bili podržani od Nemačke razvojne agencije kao što je „Dan devojčica“, kojim se promoviše veće učešće devojčica u fazi njihove profesionalne orijentacije ka informacionim tehnologijama, gde su poslovično vrlo malo zastupljene. Ministarstvo privrede u okviru izveštavanja o malim i srednjim preduzećima u prvom indikatoru se fokusira na žensko preduzetništvo. Još uvek je u procesu razvoj indikatora i potrebno je da se unaprede. Projekat „Cvet uspeha za ženu zmaja“ je svake godine imao podršku institucija, radi se na motivaciji i broj prijava pokazuje da to ima efekta. UPŽS uspeva da osvetli dobre primere anonimnih žena iz manjih sredina, koje puno čine i doprinose lokalnom ekonomskom razvoju.

 Specifičan segment ženskog preduzetništva je analiza potreba za obukom preduzetnica u Srbiji. Polazeći od Akta za male biznise EU ili Akta za mala preduzeća, dva od obavezujućih deset principa formiraju dimenziju ljudskog kapitala, a to je preduzetničko učenje i obuka i oblast veštine i inovacija. Rezultati istraživanja su dobijeni kroz projekat koji se zove „Žensko preduzetništvo – motor za stvaranje novih radnih mesta u jugoistočnoj Evropi“, a sprovodio ga je Savet za obrazovanje za jugoistočnu Evropu iz Zagreba. Ženama je u preduzetništvu dostupnost finansija manja, kao i obuci i obrazovanju, nego muškarcima. Istraživanje pokazuje da manji broj žena želi da postane preduzetnica u odnosu na muškarce, dok s druge strane postoji iskazana velika potreba za većim angažovanjem žena u preduzetništvu. Cilj projekta je unapređenje ženskog preduzetništva kroz kombinovane napore države i privatnog sektora i organizacija civilnog društva. Svrha projekta su okviri za podršku politikama za preduzetnice za započinjanje ili unapređenje najbolje prakse, kao i mreže udruženja preduzetnica koje će biti sposobne da podrže preduzetnice i bolje zastupaju njihove interese. Istraživanje je sprovodeno u cilju optimizacije troškova obuke. Nakon prispeća 203 validna upitnika koja su popunila stabilna ženska preduzeća sa dugogodišnjom poslovnom tradicijom, utvrđeno je da najveći broj ovih žena nije pohađao nikakvu obuku za započinjanje svog posla.One su uglavnom visoko obrazovane, a posao su započele da bi bile nezavisne ili da bi iskoristile poslovne prednosti. Jedna od oblasti istraživanja odnosila se na umrežavanje. Ispostavilo se da se najviše se koriste direktni kontakti, članstvo u privrednim komorama i udruženjima, kao i mediji. Sektori delatnosti su trgovina na veliko i malo, zatim profesionalne, naučne, tehničke i druge usluge, ali i proizvodnja informacione i komunikacione tehnologije. Većina preduzeća je mikro ili mala i uglavnom nisu izvozno orijentisana. Udeo domaćeg tržišta u ukupnom prihodu je čak 87%. Problemi koji opterećuju ova preduzeća su porast konkurencije i otežan pristup tržištu kapitala i njihova potreba za poboljšanjem kvaliteta. 60% preduzeća je delimično informisano ili uopšte nije informisano o mogućnostima alternativnog finansiranja poslovanja. Najviše informacija u oblasti finansiranja poslovanja dobijaju preko medija i udruženja poslovnih žena, a od finansijskih instrumenata najčešće se ne koristi ni jedan (40% preduzeća), a ako se i koristi, to su pre svega garancije banaka i lizing. Šezdeset posto preduzeća organizuje obuku koristeći svoje interne resurse. Razlozi za preduzimanje takvih obuka su najčešće povećanje kvaliteta usluga i proizvoda, proširenje poslovanja, održavanje koraka sa novim tehnologijama i trendovima. Samo 12% preduzeća ima godišnji budžet namenjen usavršavanju sa prosečnim iznosom oko 10%. Najvažnije oblasti usavršavanja su ljudski resursi, internacionalizacija, državne podsticajne mere i zakoni. Prednosti koje su stekle kroz takve obuke su primenjene za poboljšanje kvaliteta poslovne saradnje i nova partnerstva. Organizatori obuka su najčešće privatni konsultanti, a ne ustanove obrazovanja, srednjoškolske ustanove, pa čak i univerziteti i državne institucije, one institucije koje treba ne samo da transferišu nova znanja, već i nove tehnologije. Najpoželjnije funkcionalne oblasti obuke, obrazovanja i unapređenja veština su u oblasti ljudskih resursa, kao što je rešavanje konflikata i problema, organizacija i upravljanje preduzećem, i internacionalizacija i praćenje zakonodavstva EU. Svi rezultati ukazuju da su žene preduzetnice nedovoljno informisane, ali da su svesne potrebe za obrazovanjem i obukom za usavršavanje svog posla. Nedostaje im podrška koja se može ostvariti kroz sistemska rešenja u koja će biti uključena pre svega država, lokalne samouprave, privatne organizacije, ali i organizacije civilnog društva, nevladine organizacije kao što su udruženja koja se do sada najčešće bave ovakvim vrstama obuke.

 Udruženje poslovnih žena Srbije čini napore na promovisanju koncepta društveno-odgovornog poslovanja i ekonomskog osnaživanja žena, a pre svega na tržištu rada. Pomoć je u najvećoj meri usmerena na pomoć prilikom zapošljavanja, pomoć prilikom otvaranja ili razvoja preduzeća, razvijanje i usavršavanje različitih veština. Ta pomoć može biti mnogo šira i može biti usmerena i na muškarce, na decu, na očuvanje životne sredine, na pomoć mladima. Kroz nagradu “Cvet uspeha za ženu zmaja“ javnost se upoznala sa preduzetnicama koje su imale snage, ideje i kreativnost da osmisle način kako da pomognu drugim ženama i zaposle ih. Za sedam godina postojanja ove nagrade UPŽS je izgradilo desetak modela koji su postali uzori i drugim kompanijama. Naveden je primer modela zapošljavanja žena preduzeća „Inter-mehanike“. Vlasnica je prilikom privatizacije jednog preduzeća i njegove reorganizacije, sagledala da će sedam žena ostati bez posla. Osmislila je način kako da ih edukuje, pronašla eksperte koji su im pomogli da odrede svoj proizvod, da se pravno organizuju i da izađu na tržište rada. Otvorila im je vrata tržišta i na taj način te žene nije ostavila bez posla, već im je pomogla da mogu dalje da rade. To je jedan model koji je primenljiv u svakoj privatizaciji i za njega je potrebna, pre svega hrabrost i želja da se i drugima pomogne. Druga grupa pomoći UPŽS su različite vrste mentorskih programa. Starije preduzetnice su pomagale mlađim preduzetnicama da započnu svoje poslovanje i tako su nastale dve grupe mentorskih programa. Iskusne preduzetnice pomažu onim ženama koje žele da započnu posao, bilo da već imaju formiranu biznis ideju ili nemaju formiranu biznis ideju, ali takođe je vrlo značajno da ima puno žena koje već imaju otvorena svoja preduzeća, od jedne do tri godine i nalaze se u onom kritičnom periodu održivosti preduzeća kada im je pomoć jako potrebna. Ti mentorski procesi između preduzetnica imaju karakteristiku dvosmernosti, što znači da su korisni i za mentorke i za početnice, kao razmena iskustava. “Girls day“ je jedan dan u godini kada iskusne preduzetnice primaju u svoja preduzeća devojčice koje su u periodu profesionalne orijentacije, prelaska od osnovne ka srednjoj školi. Tog dana devojčice imaju priliku da vide šta preduzetnice rade, da se upoznaju sa tzv. muškim zanimanjima, da razbiju stereotipe o tome da žene ne mogu da se bave takvim zanimanjima, a isto tako i stereotipe da žene ne mogu da budu rukovodioci. Kroz ovu aktivnost devojčice su dobile modele ponašanja, odnosno uzore što je vrlo bitno za taj uzrast, kada su njima uzori uglavnom pristupačniji preko medija. Primena sedam principa osnaživanja žena koja je podržana od UN i njenih agencija „UN women“ i „UN global compact“ u preduzećima znači da preduzeće društveno-odgovorno posluje prema svojim zaposlenima i odnosi se prema svojim zaposlenima sa fokusom na žene. Prvi princip je da treba postavljati žene na rukovodeća mesta u firmama. Drugi je princip pravilnog postupanja prema svim ženama i muškarcima i poštovanje ljudskih prava u preduzeću. Treći princip je obezbeđivanje zdravlja, bezbednosti, blagostanja svih zaposlenih. Četvrti princip je promocija obrazovanja, obuke i stručnog usavršavanja žena. To često iziskuje angažovanost van radnog vremena, što narušava balans između profesionalnog i porodičnog života, gde je svakoj ženi potrebna pomoć. Peti princip je razvijanje kompanije, lanca snabdevanja i marketinga na način koji osnažuje ženu. Šesti princip je promovisanje ravnopravnosti kroz inicijative u društvu i zagovaranju. Sedmi princip je merenje napretka i javno izveštavanje o njemu. Interesantno je da srpsko društvo ne voli da vodi statistiku, ne voli da pravi planove, da izveštava, niti da to objavljuje. U okviru implementacije principa osnaživanja žena, firme su ugradile u svoje vrednosti odnosno standarde, odnosno akte ovih sedam principa osnaživanja žena i time preuzele na sebe obavezu da ih standardno primenjuju i tako pomerile granicu od društveno-odgovornih preduzeća ka visokom standardizovanim preduzećima. Najvažnije karakteristike društvo-odgovornog poslovanja kada su u pitanju ženske firme je želja da se pomogne i posvećenost. Preduzetnice su izražavale i izražavaju želju da pomognu svojim mlađim koleginicama, onima koje nisu zaposlene, one kojima je potrebno osnaživanje ili bilo koja druga vrsta pomoći i odvajanje dovoljno vremena da se pomoć i ostvari.

 Javnim zagovaranjem za žensko preduzetništvo budi se svest o stanju u ženskom preduzetništvu, ukazuje na brojne probleme daju predlozi za saradnju. U 66% slučajeva žena se odlučuje za preduzetništvo iz egzistencijalnih razloga, što istovremeno znači i oblik borbe protiv siromaštva. Nasilje nad ženama je veliki društveni problem. Više hiljada žena je bilo žrtva nasilja u porodici. Bez ekonomske nezavisnosti žena nije u mogućnosti da donosi odluke vezane za sopstveni život. Agencija za rodnu ravnopravnost UN je definisala sedam principa poslovne prakse, sa ciljem osnaživanja žena i uspostavljanje rodne ravnopravnosti. Peti princip je od izuzetnog značaja za žensko preduzetništvo, jer direktno utiče na povećanje udela ženskih firmi na tržištu. Peti princip poziva na društvenu odgovornost kompanija vezano za njihov lanac snabdevanja, odnosno zalaže se za pružanje podrške ženskim firmama, te njihovom uključivanju u kompanijski lanac dobavljača. Društvena odgovornost kompanija podrazumeva s pažnjom pročitanu ponudu koju daje firma u ženskom vlasništvu i ukoliko postoji obostrana korist, odnosno interes za saradnju, ta saradnja treba da se ostvari, jer brojne ponude poslate raznim kompanijama će završiti u korpi ili biti ignorisane ako nemate preporuku.

 Kompanija „D Ekspres“ trenutno zapošljava 442 radnika, svi zaposleni su prijavljeni od prvog radnog dana na pun iznos zarade i ne postoji mogućnost isplate minimalca zarad uštede poreza i doprinosa. Najbolji način na koji bi država pokazala da podržava razvoj preduzetništva bio bi mehanizam koji se već primenjuje u mnogim razvijenim zemljama, a to je oslobađanje plaćanja poreza i doprinosa preduzetnicama u prvoj godini poslovanja. Olakšice koje bi se mogle omogućiti su odloženo plaćanje, smanjenje stopa poreza i slično. Ove promene ohrabrile bi mnoge ljude koji bi želeli da se uhvate u koštac sa samostalnim biznisom, te naprave korak ka ostvarenju svojih ciljeva. Naveden je primer rešenja za naplatu komunalnih taksi za isticanje firme na lokalnom nivou, dostavljen ovom preduzeću u šestocifrenom iznosu na teritoriji Novog Pazara. Iznos koji je potrebno platiti određen je na osnovu ukupnog prometa firme a udeo prometa firme u Novom Pazaru je samo 2,5%. Navedeno preduzeće ima ogranke i promet u 18 gradova u Srbiji. Postoji mnogo načina na koji bi se moglo stimulisati žensko preduzetništvo uopšte, a pre svega kroz sistemska rešenja za podsticanje subvencionisanih kredita i razne olakšice. Izneto je mišljenje da, kada bi se svi domaći poslodavci sa dobrom idejom i znanjem tretirali kao što se tretiraju strani investitori sa svim olakšicama, donacijama, kreditima, odnos snaga na tržištu bio bi u korist domaćeg vlasništva. Izmene Zakona o radu su neophodne kako bi Zakon bio u skladu sa savremenim načinom poslovanja. Ako se pođe od pretpostavke da je svakom poslodavcu cilj da zadrži dobrog, vrednog i poštenog radnika, svi koji su takvi nemaju razloga da se brinu oko novih izmena. U vezi obaveza na osnovu Zakona o profesionalnoj rehabilitaciji i zapošljavanju osoba sa invaliditetom, izneto je neslaganje sa načinom na koji se utvrđuje broj zaposlenih invalida koji određeno preduzeće treba da zapošljava. Na primeru ovog preduzeća koje od 442 zaposlena radnika većinu čine kuriri i profesionalni vozači koji po zakonu moraju imati validno lekarsko uverenje o sposobnosti za rad, što dovodi do zaključka da tu vrstu posla ne mogu da obavljaju osobe sa invaliditetom, a Zakon nalaže da preduzeće mora imati zaposlenih osam invalida. Izneto je mišljenje da se pri određivanju ovog broja mora uzeti u obzir priroda posla i delatnost koja se obavlja.

 U diskusiji je postavljeno pitanje šta će biti sa preduzećima kojima duguju preduzeća u restrukturiranju. Izneto je da se osniva tranzicioni fond za radnike preduzeća u restrukturitanju, da će biti namirena dugovanja Poreskoj upravi i bankama, ali da nije jasno šta će biti sa poveriocima koji pripadaju ostatku privrede koji propadaju zbog potraživanja koja imaju od ovih preduzeća usled neovlašćeno potrošenih sredstava, a država je zakonskom regulativom u prethodnom periodu onemogućila prinudnu naplatu. Iznet je predlog da ta preduzeća poverioci dobiju obveznice za svoja obrtna sredstva koja su uložila u prethodnom periodu i kojima su se služili i država i preduzeća u restrukturiranju, bez ikakvih sankcija.

 Izneto je da je tema javnog slušanja važna i da je javno slušanje dobro organizovano i da treba da uslede i konkretne mere i aktivnosti koje će pomoći preduzetništvu žena. Ima dosta problema koji se dese u toku prve godine poslovanja. Često je uzrok nedovoljna edukacija, a i nepoznavanje propisa. Poreska uprava preterano represivno nastupi i preduzeće više ne može da isplaćuje svoje obaveze. Treba da se razmišlja o tome da se omogući reprogram na duži period za žensko preduzetništvo, na pet godina, uz kamatnu stopu koja je jednaka inflaciji. Iznet je predlog da na sledećem javnom slušanju učestvuju i članovi Odbora za finansije, republički budžet i kontrolu trošenja javnih sredstava, kao i ministar finansija. Najznačajnije je da se u budžetu za 2015. godinu predvide konkretne stavke za žensko preduzetništvo i da treba povećati subvenciju od 1000 evra za otpočinjanje biznisa za žene.

 Informisano je o akciji izgradnje banaka matičnih ćelija, koje se trenutno ostavljaju u pet ili šest stranih kompanija i na koje se plaća porez na usluge od 20%, što u ovom trenutku iznosi oko 300 evra. Iznet je predlog da se razmisli kako da što veći broj ljudi na što jeftiniji način ostave matične ćelije svoje dece.

 Izneto je da je u toku diskusija o izmeni i dopuni Zakona o privatizaciji. Cilj izrade ličnih karata preduzeća je da u procesu restrukturiranja sva preduzeća budu iščišćena od dugova koje preuzima država, da se izvrši otkup potraživanja radnika. Redosled naplate u slučaju stečaja takođe je sadržan u predlogu izmena i dopuna Zakona o privatizaciji, tako da će se poverioci namirivati prema tom redosledu. Što se tiče izmena Zakona o radu, izneto je mišljenje da je potrebno fleksibilnije i otpuštanje i zapošljavanje, a otpremnina treba da se isplaćuje samo za broj godina radnog staža koje je radnik proveo u firmi i njenoj filijali u kojoj je postao tehnološki višak. Firmarina za mala preduzeća je ukinuta i lokalne samouprave više nemaju pravo da naplaćuju firmarinu za mala preduzeća, a potrebno je uputiti nadležnom ministarstvu inicijativu za ukidanje firmarine za srednja preduzeća. Banke nisu privilegovane u slučaju naplate potraživanja od preduzeća u restrukturiranju i banke koje nemaju državne garancije i ukoliko nema iz čega da se naplati, neće dobiti nazad novac i deliće sudbinu propalih preduzeća.

 U diskusiji su učestvovali Aleksandra Tomić, Ivan Jovanović, Ružica Đurđević, Dušica Božinović, Radojko Srbljanović i Ana Trbović.

 Zaključeno je da je potrebno da se učesnici javnog slušanja upoznaju sa Nacrtom strategije razvoja preduzetništva i konkurentnosti za period od 2014. do 2020. godine i da se informacija o održanom javnom slušanju uputi Zavodu za statistiku Republike Srbije da razmotri mogućnost sačinjavanja i objavljivanja posebnog izveštaja o ženskom preduzetništvu. Takođe, o sadržini izlaganja na javnom slušanju potrebno je informisati ministarstvo nadležno za oblast rada, jer je bitno da se Zakon o radu usvoji što pre i da se unapredi radno zakonodavstvo kako bi se obezbedio rast malih i srednjih preduzeća u Srbiji, koja posluju sa velikim rizikom zbog porasta sive ekonomije. Jedna od ključnih mera da se smanji siva ekonomija je donošenje novog zakona.

 Naredno javno slušanje sa ovom temom Odbor za privredu, regionalni razvoj, trgovinu, turizam i energetiku će održati nakon usvajanja zakona iz oblasti privatizacije, rada i stečaja, jer je implementacija zakona najveći deo problema.